pythainlp/thaigov-v2-corpus-22032023 huggingface dataset:
วันเสาร์ที่ 19 พฤศจิกายน 2565
​รัฐบาลชื่นชมแฟชั่นโชว์ผ้าไหมไทยจากดีไซเนอร์21เขตเศรษฐกิจเอเปค ดันผ้าไหมไทยเป็นสัญลักษณ์มิตรภาพเอเปค สอดรับแนวคิด BCG
​รัฐบาลชื่นชมแฟชั่นโชว์ผ้าไหมไทยจากดีไซเนอร์21เขตเศรษฐกิจเอเปค ดันผ้าไหมไทยเป็นสัญลักษณ์มิตรภาพเอเปค สอดรับแนวคิด BCG ตอกย้ำนายกรัฐมนตรีผลลักดันซอฟต์พาวเวอร์ เพิ่มโอกาสจำหน่ายสินค้า กระจายรายได้และยกระดับคุณภาพชีวิตเกษตรกรอย่างยั่งยืน
วันนี้ 19 พฤศจิกายน 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า รัฐบาลชื่นชมการประชุมความร่วมมือทางเศรษฐกิจเอเชีย-แปซิฟิก (เอเปค) 2022 ที่มีการจัดแสดงแฟชั่นโชว์ผ้าไหมไทย “Thai Silk Through The Eyes of APEC” ที่ศูนย์การประชุมแห่งชาติสิริกิติ์ บริเวณศูนย์สื่อมวลชน เมื่อค่ำวันที่ 18 พฤศจิกายน 2565 มีความสวยงามสร้างความประทับใจ และความพิเศษเนื่องจากใช้ผ้าไหมไทยมรดกอันล้ำค่า ที่มีเอกลักษณ์โดดเด่นสีสันสดใสเงางามจากภูมิปัญญาไทย ผ่านการออกแบบโดยดีไซเนอร์จากเขตเศรษฐกิจเอเปคทั้ง 21 เขต ได้แก่ ประเทศไทย , สหรัฐอเมริกา , ญี่ปุ่น, นิวซีแลนด์, เวียดนาม , สิงคโปร์, ฟิลิปปินส์ , เปรู , ปาปัวนิวกินี , เม็กซิโก , มาเลเซีย , เกาหลีใต้ , อินโดนีเซีย , ฮ่องกง , ไต้หวัน , จีน , ชิลี , แคนาดา , บรูไน , รัสเซีย และออสเตรเลีย
น.ส.ทิพานัน กล่าวว่า การแสดงแฟชั่นโชว์ผ้าไหมไทยจากผลงานของดีไซเนอร์21 เขตเศรษฐกิจเอเปค สื่อถึงเจตนารมณ์ในการให้ผ้าไหมเป็นสัญลักษณ์แห่งมิตรภาพ เชื่อมต่อความคิดสร้างสรรค์ในการออกแบบของทุกเขตเศรษฐกิจเข้าด้วยกันรวมเป็นหนึ่งเดียว ถ่ายทอดอัตลักษณ์ของแต่ละเขตเศรษฐกิจ สอดรับกับแนวคิดที่ไทยนำเสนอแนวคิดการพัฒนาเศรษฐกิจ BCG ที่เป็นแนวทางที่ไทยนำเสนอต่อที่ประชุมเอเปค ในแนวทางส่งเสริมการเติบโตที่ยั่งยืน รวมถึงหลากหลายทางชีวภาพ เศรษฐกิจหมุนเวียนและการขับเคลื่อนเศรษฐกิจสีเขียว ตามเป้าหมายกรุงเทพฯ
รองโฆษกประจำสำนักนายกรัฐมนตรี กล่าวว่า ตอกย้ำความตั้งใจจริงของรัฐบาลที่จะนำผ้าไหมไทยเป็นหนึ่งในซอฟต์พาวเวอร์ อันมีชื่อเสียงได้รับการยอมรับจากทั่วโลกอยู่แล้ว ให้มีมูลค่าเพิ่มขึ้นไปอีก และเมื่อผ่านการออกแบบจากดีไซเนอร์นานาชาติ ช่วยให้ผ้าไหมเป็นหนึ่งในผ้าที่สามารถนำไปสร้างสรรค์ได้หลากหลายรูปแบบ ส่งเสริมให้รักษาฐานความนิยม และต่อยอดเพิ่มโอกาสในการจำหน่ายสินค้าได้ทั่วโลก เป็นไปตามนโยบายของพล.อ.ประยุทธ์ จันทร์โอชา นายกรัฐมนตรี ที่มุ่งมั่นส่งเสริมซอฟต์พาวเวอร์ของไทย ให้กลายเป็นสินค้าส่งออกทางวัฒนธรรมทั้ง 5 F ได้แก่ 1. Food (อาหาร) 2. Film (ภาพยนตร์และวีดิทัศน์) 3. Fashion (การออกแบบแฟชั่นไทย) 4. Fighting (ศิลปะการป้องกันตัวแบบไทย) และ5.Festival (เทศกาลประเพณี) เพื่อให้มีการพัฒนาผลิตภัณฑ์ สร้างงาน สร้างรายได้และการกระจายรายได้ไปสู่ชุมชน ยกระดับคุณภาพชีวิตของพี่น้องประชาชน โดยเฉพาะพี่น้องเกษตรกรอย่างยั่งยืน
วันพุธที่ 9 พฤศจิกายน 2565
คำกล่าวมอบนโยบายและทิศทางการดำเนินการ ตามพระราชบัญญัติการปฏิบัติราชการทางอิเล็กทรอนิกส์ พ.ศ. 2565 เพื่อขับเคลื่อนสู่การเป็นรัฐบาลดิจิทัล ของ พลเอก ประยุทธ์ จันทร์โอชา นายกรัฐมนตรี
คำกล่าวมอบนโยบายและทิศทางการดำเนินการตามพระราชบัญญัติการปฏิบัติราชการทางอิเล็กทรอนิกส์ พ.ศ. 2565 เพื่อขับเคลื่อนสู่การเป็นรัฐบาลดิจิทัล ของ พลเอก ประยุทธ์ จันทร์โอชา นายกรัฐมนตรี วันพุธที่ 9 พฤศจิกายน 2565 เวลา 13.30 น.
สวัสดีครับ
ท่านรัฐมนตรี
ท่านหัวหน้าส่วนราชการ และหัวหน้าหน่วยงานอื่นของรัฐ
ตลอดระยะเวลาที่ผ่านมา รัฐบาลได้เร่งขับเคลื่อนนโยบายเพื่อผลักดันให้เกิดรัฐบาลดิจิทัล โดยนำเทคโนโลยีมาใช้ในการให้บริการและการทำงานของภาครัฐ พร้อมทั้งพัฒนาระบบการให้บริการออนไลน์ หรือ e-Service เพื่ออำนวยความสะดวกให้ประชาชนสามารถเข้าถึงบริการของรัฐได้อย่างทันที ทุกที่ ทุกเวลา และช่วยลดภาระค่าใช้จ่ายของประชาชน ในวันนี้ รัฐบาลโดยความร่วมมือกันของ 4 หน่วยงาน ได้แก่ สำนักงาน ก.พ.ร. สำนักงานคณะกรรมการกฤษฎีกา สำนักงานพัฒนารัฐบาลดิจิทัล (องค์การมหาชน) และสำนักงานพัฒนาธุรกรรมทางอิเล็กทรอนิกส์ ได้ดำเนินการออกกฎหมายสำคัญ คือ พระราชบัญญัติการปฏิบัติราชการทางอิเล็กทรอนิกส์ พ.ศ. 2565 เพื่อลดข้อจำกัดด้านกฎหมาย พัฒนาการให้บริการประชาชน และขับเคลื่อนการเป็นรัฐบาลดิจิทัลอย่างเป็นรูปธรรม ซึ่งจะทำให้ต่อจากนี้ การติดต่อประสานงานระหว่างหน่วยงานของรัฐด้วยกันเองมีประสิทธิภาพการปฏิบัติงานที่มากขึ้น และการให้บริการของหน่วยงานของรัฐแก่ประชาชนจะต้องสามารถดำเนินการได้ด้วยวิธีการทางอิเล็กทรอนิกส์ ทุกหน่วยงานจึงต้องเตรียมความพร้อมใน 2 ส่วนหลัก คือ ช่องทางอิเล็กทรอนิกส์สำหรับประชาชนในการติดต่อราชการ และระบบสำหรับการปฏิบัติหน้าที่ของเจ้าหน้าที่ด้วยวิธีการทางอิเล็กทรอนิกส์
อย่างไรก็ตาม การขับเคลื่อนไปสู่การเป็นรัฐบาลดิจิทัลได้เป็นจริงหรือไม่นั้น ขึ้นอยู่กับความพร้อมของบุคลากร และการนำไปปฏิบัติอย่างจริงจัง ดังนั้น ผมจึงขอให้ทุกหน่วยงานทั้งราชการส่วนกลาง ราชการส่วนภูมิภาค ราชการส่วนท้องถิ่น รัฐวิสาหกิจ องค์การมหาชน และหน่วยงานอื่นของรัฐ ศึกษาและทำความเข้าใจกฎหมายฉบับนี้ให้มากที่สุด รวมทั้งกำหนดแผนพัฒนาการให้บริการและการปฏิบัติงาน ตลอดจนการเตรียมความพร้อมด้านบุคลากร ด้านเทคนิคกระบวนงาน เพื่อให้เกิดประโยชน์ในการทำงานของหน่วยงานท่านเอง และที่สำคัญที่สุดจะเกิดประโยชน์กับประชาชนทุกคน
สุดท้ายนี้ ผมขอขอบคุณผู้มีส่วนร่วมในการดำเนินการและสนับสนุนการขับเคลื่อนการนำเทคโนโลยีเข้ามาช่วยในการปฏิบัติงานและการให้บริการของภาครัฐทุกภาคส่วน และขอให้ทุกหน่วยงานของรัฐทุกหน่วย ประสบความสำเร็จในการยกระดับวิธีการปฏิบัติราชการไปสู่รัฐบาลดิจิทัล ตามแนวทางที่กำหนดในกฎหมายฉบับนี้ต่อไป
-----------------
วันพุธที่ 9 พฤศจิกายน 2565
กรมทางหลวงชนบท ระดมเจ้าหน้าที่ลาดตระเวน ติดตามสถานการณ์อุทกภัยในพื้นที่ภาคใต้อย่างใกล้ชิด เพื่ออำนวยความสะดวกปลอดภัยให้กับประชาชน
ตามนโยบายของรัฐมนตรีว่าการกระทรวงคมนาคม พร้อมเผยสายทางที่ได้รับผลกระทบในพื้นที่ จ.สงขลา สามารถสัญจรผ่านได้ปกติแล้ว
นายอภิรัฐ ไชยวงศ์น้อย อธิบดีกรมทางหลวงชนบท (ทช.) กระทรวงคมนาคม เปิดเผยถึงสถานการณ์อุทกภัยในพื้นที่ภาคใต้ ซึ่งได้มีถนนทางหลวงชนบทได้รับผลกระทบจากอุทกภัย จำนวน 1 สายทาง คือ ถนนทางหลวงชนบทสาย สข.4051 แยก ทล.4208 - บ้านโล๊ะหนุน อำเภอควนเนียง จังหวัดสงขลา บริเวณ กม. ที่ 7+800 - 8+500 ขณะนี้ระดับน้ำได้ลดลงและสามารถสัญจรผ่านได้ปกติแล้ว เนื่องจากที่ผ่านมาในพื้นที่ภาคใต้ได้รับอิทธิพลของมรสุมที่พัดผ่านภาคใต้ตอนล่างพัดปกคลุมบริเวณทะเลอ่าวไทยและทะเลอันดามัน ทำให้มีฝนตกหนักในพื้นที่ ทช. โดยสำนักงานทางหลวงชนบทที่ 12 (สงขลา) แขวงทางหลวงชนบทสงขลา ได้ดำเนินการติดตั้งป้ายเตือน ป้ายจราจร พร้อมปักเสาขาวแดงเพื่อบอกแนวเขตทางบนถนนสายดังกล่าวในช่วงที่เกิดเหตุ รวมถึงได้กำชับให้เจ้าหน้าที่ลาดตระเวนติดตามระดับน้ำในพื้นที่ที่มีน้ำท่วม และเฝ้าระวังสายทางในโครงข่ายทางหลวงชนบทสายทางอื่นควบคู่กันไปด้วย ตลอดจนให้เตรียมเครื่องมือ เครื่องจักร วัสดุอุปกรณ์ สะพานเบลีย์ ยานพาหนะในการรับส่งผู้ประสบภัยในกรณีน้ำท่วมสูงในสายทาง เพื่อเป็นการบรรเทาความเดือดร้อนและช่วยเหลือประชาชนได้ทันที ตามนโยบายของนายศักดิ์สยาม ชิดชอบรัฐมนตรีว่าการกระทรวงคมนาคม
อธิบดีฯ กล่าวเพิ่มเติมว่า ทช. จะติดตามสถานการณ์อุทกภัยในพื้นที่ภาคใต้และภาคอื่น ๆ อย่างต่อเนื่อง และจะรายงานให้ประชาชนได้รับทราบเป็นระยะ ทั้งนี้ ขอความร่วมมือประชาชนโปรดระมัดระวังในการใช้รถใช้ถนนเป็นพิเศษและโปรดสังเกตป้ายเตือน โดยสามารถแจ้งเหตุอุทกภัยได้ที่แขวงทางหลวงชนบททั่วประเทศหรือติดต่อสายด่วนกรมทางหลวงชนบท โทร. 1146
วันพุธที่ 9 พฤศจิกายน 2565
"รมว.ชัยวุฒิ" เปิดงาน CDIC 2022 ด้านความมั่นคงปลอดภัยไซเบอร์ที่ใหญ่ที่สุดในประเทศไทย
"รมว.ชัยวุฒิ" เปิดงาน CDIC 2022 ด้านความมั่นคงปลอดภัยไซเบอร์ที่ใหญ่ที่สุดในประเทศไทย
วันนี้ (9 พ.ย. 65 ) นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม เป็นประธานเปิด “งานสัมมนา Cyber Defense Initiative Conference 2022 (CDIC 2022) ซี่งเป็นงานสัมมนาด้านความมั่นคงปลอดภัยไซเบอร์ที่ใหญ่ที่สุดในประเทศไทย เป็นการจัดขึ้นเป็นครั้งที่ 21 สำหรับ ปีนี้ จัดขึ้นภายใต้แนวคิด “Optimizing Security of Things and Digital Supply Chain Risk” โดยมี ดร.เวทางค์ พ่วงทรัพย์ รองปลัดกระทรวงดิจิทัลฯ ร่วมเป็น Keynote speaker ภายใต้หัวข้อ “เทคโนโลยี แพล็ตฟอร์ม และบุคลากร” ปัจจัยสำคัญสำหรับการจัดการภัยคุกคามไซเบอร์และการปกป้องข้อมูลส่วนบุคคล สู่การยกระดับขีดความสามารถด้านดิจิทัลของประเทศ ร่วมจัดโดย สำนักงานพัฒนาวิทยาศาสตร์และเทคโนโลยีแห่งชาติ (สวทช.) กระทรวงดิจิทัลเพื่อเศรษฐกิจและสังคม สมาคมความมั่นคงปลอดภัยระบบสารสนเทศ และพันธมิตร ณ ห้องแกรนฮอลล์ 202-203 ศูนย์นิทรรศการและการประชุมไบเทค
***************************
วันพุธที่ 9 พฤศจิกายน 2565
นายกรัฐมนตรียินดี WHO ประเมินไทยมีสมรรถนะตามกฎอนามัยระหว่างประเทศสูงขึ้น ยกเป็นความสำเร็จร่วมกันของคนไทย พร้อมขอบคุณทุกภาคส่วนร่วมมือโชว์ศักยภาพสาธารณสุข
นายกรัฐมนตรียินดี WHO ประเมินไทยมีสมรรถนะตามกฎอนามัยระหว่างประเทศสูงขึ้น ยกเป็นความสำเร็จร่วมกันของคนไทย พร้อมขอบคุณทุกภาคส่วนร่วมมือโชว์ศักยภาพสาธารณสุข
วันที่ 9 พฤศจิกายน 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า นายอนุทิน ชาญวีรกูล รองนายกรัฐมนตรีและ รมว.สาธารณสุข ได้แจ้งให้คณะรัฐมนตรี(ครม.) ผลการประเมินสมรรถนะหลักตามกฎอนามัยระหว่างประเทศ 2548 (IHR 2005) ของคณะผู้เชี่ยวชาญขององค์การอนามัยโลก (International Health Regulations Joint External Evaluation (IHR-JEE)) ซึ่งได้ประเมินประเทศไทยเป็นครั้งที่ 2 โดยไทยได้รับคะแนนเฉลี่ย 4.25 จากคะแนนเต็ม 5 ซึ่งนับว่ามีการพัฒนาสมรรถนะในทุกด้านที่มีผลต่อการดำเนินงานด้านสาธารณสุขที่ดีขึ้นอย่างชัดเจน เมื่อเทียบกับการประเมินครั้งแรกในปี 2560 หรือ 5 ปีที่แล้ว ซึ่งได้คะแนน 3.75
ทั้งนี้ คณะผู้เชี่ยวชาญจากองค์การอนามัยโลกได้ชื่นชมประเทศไทย โดยเฉพาะบริหารจัดการสถานการณ์ในช่วงเกิดการแพร่ระบาดของโควิด19 ที่ได้ดำเนินงานที่โปร่งใสมีระบบหลักประกันสุขภาพถ้วนหน้าซึ่งได้รับการสนับสนุนที่ดีเพื่อดูแลชีวิตประชาชนโดยไม่ทิ้งใครไว้ข้างหลัง
“พล.อ.ประยุทธ์ จันทร์โอชา นายกรัฐมนตรีและรมว.กลาโหม ยินดีที่ระดับสมรรถนะของประเทศไทยดีขึ้น และถือว่าผลที่ออกมาเป็นความสำเร็จร่วมกันของคนไทยเพราะการประเมินครั้งนี้ต้องอาศัยการร่วมกันให้ข้อมูลของทั้งหน่วยงานรัฐ เอกชน ประชาสังคม โดยนายกรัฐมนตรีได้ขอบคุณทุกภาคส่วนที่ได้ร่วมมือเพื่อแสดงให้เห็นถึงศักยภาพและความเข้มแข็งของระบบสาธารณสุขไทย”น.ส.ไตรศุลี กล่าว
น.ส.ไตรศุลี กล่าวว่า การประเมินสมรรถนะ IHR-JEE ครั้งที่2 มีการประเมินเพื่อให้คะแนนจากทั้งหมด 56 ตัวชี้วัด ซึ่งครั้งนี้ไทยได้คะแนน 4.25 จากคะแนนเต็ม 5 เทียบกับ การประเมินครั้งแรกในปี 2560 ที่ได้คะแนนเฉลี่ย 3.75ซึ่งให้คะแนนจาก 48 ตัวชี้วัด โดยผลประเมินนี้จะเป็นข้อมูลสำคัญในการพัฒนางานสาธารณสุขของไทยตามกฎอนามัยระหว่างประเทศ
ขณะที่หน่วยงานที่เกี่ยวข้องจะนำข้อเสนอแนะต่างๆ ไปวางแผนการปฏิบัติงาน ยกระดับขีดความสามารถในการเตรียมความพร้อมและรับมือกับภาวะฉุกเฉินทางสาธารณสุข ทั้งโรคติดต่อ โรคติดต่อระหว่างสัตว์และคน ความปลอดภัยด้านอาหาร เหตุการณ์ฉุกเฉินทางเคมีและรังสี ที่มีโอกาสจะเกิดขึ้นได้ในอนาคตต่อไป
วันพุธที่ 9 พฤศจิกายน 2565
ก.แรงงาน จับมือแกร็บแท็กซี่ พัฒนาสกิลภาษาและบริการ สร้างแกร็บแท็กซี่มืออาชีพ
รมว.แรงงาน ส่งเลขานุการ เป็นประธานในพิธีลงนามความร่วมมือระหว่างกระทรวงแรงงาน โดยกรมพัฒนาฝีมือแรงงาน สำนักงานประกันสังคม และบ.แกร็บ มุ่งพัฒนานักขับเสริมทักษะอาชีพ เข้าถึงสิทธิประกันสังคม สร้างบริการประทับใจ
วันที่ 9 พฤศจิกายน 2565 นายสุเทพ ชิตยวงษ์ เลขานุการรัฐมนตรีว่าการกระทรวงแรงงาน กล่าวว่า นายสุชาติ ชมกลิ่น รัฐมนตรีว่าการกระทรวงแรงงาน มอบหมายให้เป็นประธานในพิธีลงนามบันทึกข้อตกลงความร่วมมือว่าด้วยการพัฒนาทักษะและการให้สิทธิประโยชน์แก่ผู้ขับขี่รถยนต์โดยสารสาธารณะ (แท็กซี่) ผู้จัดส่งอาหาร และผู้จัดส่งพัสดุ ระหว่างนายประทีป ทรงลำยอง อธิบดีกรมพัฒนาฝีมือแรงงาน นางสาวนันทินี ทรัพย์ศิริ รักษาการในตำแหน่งที่ปรึกษาด้านประสิทธิภาพ สำนักงานประกันสังคม และนายวรฉัตร ลักขณาโรจน์ กรรมการผู้จัดการใหญ่ บริษัท แกร็บแท็กซี่ (ประเทศไทย) จำกัด ณ ห้องประชุม ชั้น 5 อาคารกระทรวงแรงงาน โดยนายสุชาติ ชมกลิ่น รัฐมนตรีว่าการกระทรวงแรงงานได้ให้ความสำคัญกับการยกระดับคุณภาพแรงงานให้เข้าถึงการเรียนรู้และพัฒนาทักษะฝีมือในทุกระดับ เพื่อเป็นการสร้างโอกาสในการประกอบอาชีพ มีรายได้ มีงานทำ มีสวัสดิการที่ดีการต่อการดำเนินชีวิต ซึ่งความร่วมมือในครั้งนี้เป็นการดำเนินการตามนโยบายดังกล่าว โดยทั้ง 3 หน่วยงานได้ร่วมกันพัฒนาทักษะอาชีพแก่ผู้ขับขี่รถยนต์โดยสารสาธารณะ (แท็กซี่) ผู้จัดส่งอาหาร และผู้จัดส่งพัสดุให้มีความรู้ ความสามารถ และทักษะในการประกอบอาชีพ รวมทั้งได้รับสิทธิประโยชน์ด้านการประกันสังคม
นายประทีป ทรงลำยอง อธิบดีกรมพัฒนาฝีมือแรงงาน กล่าวต่อว่า ความร่วมมือในครั้งนี้ กรมพัฒนาฝีมือแรงงาน และบริษัท แกร็บ ประเทศไทย จะร่วมกันผลักดันและส่งเสริมพาร์ทเนอร์คนขับแกร็บในการร่วมกันจัดทำหลักสูตรระยะสั้นผ่านโครงการ GrabAcademy และ DSD Online Training นำร่องจำนวน 4 หลักสูตร ได้แก่ ความรู้เบื้องต้นเรื่องรถไฟฟ้า (EV) ภาษาอังกฤษเพื่อคนขับ ภาษาจีนเพื่อคนขับ และความรู้เกี่ยวกับประกันสังคมสำหรับอาชีพอิสระ รวมไปถึงการอบรมทักษะที่จำเป็นต่อการประกอบอาชีพ เช่น การขับขี่สร้างความปลอดภัยบนท้องถนน การบริการสร้างความประทับใจต่อลูกค้า และสนับสนุนการเรียนรู้และพัฒนาทักษะใหม่ๆ เพื่อนำมาต่อยอดเป็นโอกาสในการสร้างรายได้ ซึ่งเริ่มดำเนินการตั้งแต่เดือนพฤศจิกายนเป็นต้นไป หากท่านใดสนใจหลักสูตรอื่นๆ สามารถเข้ารับการฝึกอบรมกับสถาบันพัฒนาฝีมือแรงงานและสำนักงานพัฒนาฝีมือแรงงานทั่วประเทศ
นายวรฉัตร ลักขณาโรจน์ กรรมการผู้จัดการใหญ่ บริษัท แกร็บ ประเทศไทย กล่าวต่อว่า ในฐานะผู้ให้บริการแพลตฟอร์ม นอกเหนือจากการพัฒนาเทคโนโลยีและระบบการให้บริการอย่างต่อเนื่อง แกร็บยังได้ริเริ่มและพัฒนาสิทธิประโยชน์อื่นๆ เพิ่มเติมเพื่อสนับสนุนการทำงานให้กับพาร์ทเนอร์คนขับและสร้างมาตรฐานให้กับการทำงานในรูปแบบใหม่ การผนึกความร่วมมือกับกรมพัฒนาฝีมือแรงงานและสำนักงานประกันสังคมในครั้งนี้ถือเป็นการตอกย้ำเจตนารมณ์ของแกร็บในการส่งเสริมและพัฒนาศักยภาพ ตลอดจนยกระดับคุณภาพชีวิตให้กับพาร์ทเนอร์คนขับในประเทศไทย ที่มีส่วนในการปฏิรูปกระบวนการเรียนรู้ การพัฒนาทักษะด้านอาชีพและศักยภาพแรงงาน ตลอดจนการส่งเสริมการเข้าถึงสิทธิประกันสังคมของผู้ประกันตน เพื่อเพิ่มขีดความสามารถในการแข่งขันและเสริมสร้างหลักประกันในการทำงานตามนโยบายของกระทรวงแรงงาน
วันพุธที่ 9 พฤศจิกายน 2565
กรมการขนส่งทางราง รายงานข้อมูลผู้ใช้บริการระบบรางในวันลอยกระทง (8 พฤศจิกายน 2565)
มีผู้ใช้บริการระบบราง รวม 1,466,357 คน/เที่ยว โดยใช้บริการรถไฟฟ้ามากกว่า 1.4 ล้านคน/เที่ยว มากกว่าลอยกระทงสองปีที่ผ่านมา พบว่า เหตุการณ์ภาพรวมปกติ ไม่มีเหตุอันตรายต่อการเดินรถไฟและไม่มีเหตุรถไฟฟ้าขัดข้อง
วันนี้ (9 พฤศจิกายน 2565) นายพิเชฐ คุณาธรรมรักษ์ อธิบดีกรมการขนส่งทางราง กระทรวงคมนาคม เปิดเผยว่า วันลอยกระทงปี 2565 ที่ผ่านมา มีประชาชนใช้บริการระบบราง รวมทั้งสิ้นจำนวน 1,466,357 คน/เที่ยว ซึ่งมีจำนวนมากกว่าวันลอยกระทงปี 2564 ที่มีคนใช้บริการอยู่ที่ จำนวน 808,736 คน/เที่ยว เพิ่มขึ้น 657,621 คน/เที่ยว หรือร้อยละ 81.31 แบ่งเป็น รถไฟระหว่างเมืองของการรถไฟแห่งประเทศไทย (รฟท.) จำนวน 60,188 คน/เที่ยว และรถไฟฟ้าในเขตกรุงเทพมหานครและปริมณฑล จำนวน 1,406,169 คน/เที่ยว โดยมีรายละเอียด ดังนี้
1. รถไฟของ รฟท. มีผู้ใช้บริการจำนวน 60,188 คน/เที่ยว มากกว่าวันลอยกระทงปี 2564 ที่มีผู้ใช้บริการอยู่ที่ 27,483 คน/เที่ยว มากขึ้น 32,705 คน/เที่ยว เพิ่มขึ้นกว่า 2 เท่า หรือร้อยละ 119 แบ่งเป็นผู้โดยสารเชิงพาณิชย์ 18,176 คน/เที่ยว และเชิงสังคม 42,012 คน/เที่ยว จากการให้บริการรวมจำนวน 223 เที่ยว
2.ระบบรถไฟฟ้า ให้บริการรวม 2,406 เที่ยววิ่ง มีผู้ใช้บริการรวมจำนวน 1,406,169 คน/เที่ยว มากกว่าวันลอยกระทงปี 2564 ที่ผ่านมา ที่มีผู้ใช้บริการรวม 781,253 คน/เที่ยว หรือเพิ่มขึ้น 624,916 คน/เที่ยว หรือร้อยละ 79.99 โดยผู้ให้บริการได้เพิ่มความถี่ในชั่วโมงเร่งด่วน และเพิ่มขบวนรถเสริมอีก 34 เที่ยววิ่ง ประกอบด้วย
- รถไฟฟ้า Airport Rail Link ให้บริการ 222 เที่ยววิ่ง (รวมเสริม 7 เที่ยววิ่ง) จำนวน 65,354 คน/เที่ยว
- รถไฟฟ้าชานเมือง (สายสีแดง) ให้บริการ 230 เที่ยว จำนวน 19,535 คน/เที่ยว
- รถไฟฟ้าสายฉลองรัชธรรม (สีม่วง) 321 เที่ยว (รวมเสริม 5 เที่ยววิ่ง) จำนวน 47,367 คน/เที่ยว
- รถไฟฟ้าสายเฉลิมรัชมงคล (สีน้ำเงิน) 474 เที่ยว (รวมเสริม 14 เที่ยววิ่ง) จำนวน 378,750 คน/เที่ยว
- รถไฟฟ้าบีทีเอส (สีเขียวและสีทอง) ให้บริการรวม 1,159 เที่ยว (รวมเสริมสายสุขุมวิท 8 เที่ยววิ่ง) มีผู้ใช้บริการจำนวน 895,163 คน/เที่ยว (สีเขียว 878,761 คน/เที่ยว และสายสีทอง 16,402 คน/เที่ยว)
จากเทศกาลลอยกระทงปี 2565 ทำให้มีผู้ใช้บริการระบบรถไฟฟ้าบีทีเอสมากสุด (นิวไฮ) ตั้งแต่เกิดสถานการณ์การแพร่ระบาดของโรคติดเชื้อไวรัส COVID-19 รวมทั้งมีผู้ใช้บริการรถไฟฟ้าสายสีทองเพิ่มขึ้นกว่าถึงปกติสามเท่า จากเฉลี่ยมีผู้ใช้บริการสายสีทองวันละ 4,772 คน/เที่ยว) โดยกรมการขนส่งทางรางได้ประสานผู้ให้บริการระบบรางบริหารจัดการจำนวนผู้โดยสารบนสถานีรถไฟฟ้า (Crowd Control) เพื่อให้เกิดความปลอดภัยแก่ผู้ใช้บริการระบบราง ทั้งนี้ การให้บริการในระบบขนส่งทางรางเป็นไปด้วยความเรียบร้อยไม่เกิดอุบัติเหตุทางรถไฟและไม่มีเหตุรถไฟฟ้าขัดข้องจากการให้บริการ
วันพุธที่ 9 พฤศจิกายน 2565
​ศาสนิกชนซิกข์ จัดงานครบรอบ 554 ปี พระปฐมบรมศาสดาศาสนาซิกข์
​ศาสนิกชนซิกข์ จัดงานครบรอบ 554 ปี พระปฐมบรมศาสดาศาสนาซิกข์
ศาสนิกชนซิกข์ จัดงานครบรอบ554ปี พระปฐมบรมศาสดาศาสนาซิกข์
วันอังคารที่8พฤศจิกายน2565นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) ในฐานะผู้แทนนายกรัฐมนตรี กล่าวอวยพรเนื่องในโอกาสครบรอบ554ปี ศาสนาซิกข์
นายอิทธิพล คุณปลื้ม กล่าวว่า ศาสนาซิกข์เป็นศาสนาใหม่ที่สำคัญศาสนาหนึ่งของโลก เป็นศาสนาที่ถือกำเนิดในแคว้นปัญจาบ ประเทศอินเดีย เมื่อพุทธศักราช2012มีความเป็นมาอย่างยาวนาน มีหลักปฏิบัติและบทพระธรรมสั่งสอนที่มีความผูกพันกับประวัติศาสตร์อันงดงามในประเทศไทย ปัจจุบันชาวซิกข์เป็นกลุ่มพ่อค้าที่เข้ามาค้าขายและเริ่มต้นตั้งถิ่นฐานในประเทศไทย ตั้งแต่สมัยพระบาทสมเด็จพระจุลจอมเกล้าเจ้าอยู่หัว รัชกาลที่5หรือประมาณ140ปีมาแล้ว อาศัยอยู่ในย่านการค้าขายและกระจายอยู่ทุกภูมิภาคของประเทศไทย แต่ส่วนใหญ่อาศัยอยู่ในกรุงเทพมหานครและปริมณฑล ชาวไทยซิกข์ได้เข้าร่วมในกิจกรรมและพิธีทางศาสนา รวมถึงงานชุมนุมทางศาสนาของรัฐบาลมาอย่างเข้มแข็งและต่อเนื่อง มีจุดเด่นในแวดวงธุรกิจและอุตสาหกรรมเป็นอย่างมาก โดยเฉพาะอุตสาหกรรมผ้า ธุรกิจโรงแรม งานสังคมสงเคราะห์ และการบริการสาธารณะตามคำสั่งสอนของพระศาสดาคุรุนานัก ซาฮิบ ในเรื่องการดำรงชีวิต การเข้าร่วมกิจกรรมต่าง ๆ นั้น ได้ทำให้เรื่องราวของชาวไทยซิกข์หรือศาสนาซิกข์นั้น ได้ปรากฏต่อสาธารณชนหรือสื่อมวลชนเพิ่มขึ้นใน50กว่าปีที่ผ่านมา ดังเช่นในการเฉลิมฉลองครบ500ปี ของวันประสูติ พระศาสดา คุรุนานัก ซาฮิบ ในปีพุทธศักราช2512ณ โรงละครแห่งชาติ ซึ่งในโอกาสนั้น พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ได้เสด็จฯ ไปเป็นประธานในพิธี และสมเด็จพระนางเจ้าสิริกิติ์ พระบรมราชินีนาถ พระบรมราชชนนี พันปีหลวง ได้ร่วมเสด็จด้วย
รัฐมนตรีว่าการกระทรวงวัฒนธรรม กล่าวต่อว่า เนื่องในโอกาสครบรอบ554ปี วันประสูติ พระปฐมบรมศาสดา คุรุ นานัก ซาฮิบ ได้เวียนมาบรรจบอีกวาระหนึ่ง ในวันที่8พฤศจิกายน จึงขอโอกาสแสดงความยินดีต่อพี่น้องชาวไทยซิกข์ทุกท่าน เพื่อรำลึกถึงคำสั่งสอนขององค์พระปฐมบรมศาสดาที่ได้สอนให้ปฏิบัติธรรมในขณะที่ดำรงชีวิตอยู่ในรูปของฆราวาสวิถี ปฏิบัติตนเป็นพลเมืองที่ดีของประเทศชาติ คือ1. นั่งสมาธิสวดภาวนานาม วาเฮคุรุ ทุกขณะจิตด้วยความไม่ประมาท2. ประกอบสัมมาอาชีวะอย่างสุจริตธรรม ไม่เบียดเบียนผู้อื่น3. ปฏิบัติเซว่า คือการรับใช้บริการสังคมโดยไม่หวังผลตอบแทนและแบ่งปันต่อผู้ยากไร้ เป็นข้อปฏิบัติหลักในการดำรงชีวิตอยู่กับเพื่อนร่วมชาติเพื่อสันติสุข กิจกรรมทั้ง3ข้อนี้ ชาวไทยซิกข์ได้ถือปฏิบัติกันทุกหนทุกแห่ง รวมถึงชาวซิกข์ที่อยู่ทั่วโลก จนเป็นที่ยอมรับกันไปถึงทุกวันนี้ โอกาสนี้ ขอพรจากพระศาสดา คุรุ นานัก ซาฮิบ ได้โปรดอภิบาล คุ้มครอง อำนวยพรให้พี่น้องชาวไทยซิกข์และพี่น้องศาสนิกชนซิกข์ทั่วโลกได้ประสบความสุขสวัสดีมีชัย มีความเจริญในหน้าที่การงาน เป็นศาสนิกชนที่ดี และยึดมั่นคำสอนของศาสนาซิกข์ที่กล่าวไว้ว่า ไม่มีศัตรู ไม่มีผู้แปลกหน้า มวลมนุษย์ล้วนเป็นมิตรสหายของข้าพเจ้า
วันพุธที่ 9 พฤศจิกายน 2565
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม เผย “ลอยกระทง 2565” ปลอดภัย อุบัติเหตุทางน้ำเป็นศูนย์
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม ประชุมกรมเจ้าท่า ติดตามผลการปฏิบัติงานตามมาตรการรักษาความปลอดภัย “วันลอยกระทง 2565” พร้อมติดตามผลการดำเนินงานและมอบนโยบาย ปี 66
วันที่ 9 พ.ย. 2565 เวลา 11.30 น. ณ ห้องประชุมวิสูตรสาครดิษฐ์ กรมเจ้าท่า นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม เป็นประธานการประชุมติดตามผลการปฏิบัติงานมาตรการรักษาความปลอดภัยในวันลอยกระทง 2565 ตามข้อห่วงใยของท่านนายกรัฐมนตรี สรุปภาพรวมได้ดังนี้
• ในพื้นที่ส่วนกลางแม่น้ำเจ้าพระยา จัดกำลังเจ้าหน้าที่รักษาการณ์ในคืนลอยกระทง จำนวน 200 คน เรือรักษาการณ์ 8 ลำ เรือตรวจการณ์ทั่วไป 1 ลำ เจ้าหน้าที่ประจำท่าเทียบเรือ 63 ท่าเรือ
• ส่วนภูมิภาค กำลังเจ้าหน้าที่ จำนวน 510 คน เรือตรวจการณ์ 61 ลำ
โดยเจ้าหน้าที่และเรือตรวจการณ์เจ้าท่าออกปฏิบัติงานตั้งแต่ เวลา 14.30 น.- 24.00 น. หรือจนกว่าจะแล้วเสร็จ ซึ่งในคืนวันลอยกระทงที่ผ่านมา (8 พ.ย.65) ไม่พบอุบัติเหตุทางน้ำ ไม่มีผู้ได้รับบาดเจ็บ สูญหาย หรือผู้เสียชีวิต
ทั้งนี้ นายอธิรัฐ ได้กล่าวขอบคุณกรมเจ้าท่าทั้งส่วนกลางและส่วนภูมิภาค ที่ได้ปฏิบัติงาน ออกตรวจตรา อำนวยความสะดวกและความปลอดภัยให้ประชาชนและนักท่องเที่ยว ในวันลอยกระทง 2565 เป็นไปด้วยความเรียบร้อย
และในการนี้ นายอธิรัฐ ได้ติดตามผลการดำเนินงานตามนโยบาย/ แผนงานและข้อสั่งการ ปี 65 และมอบนโยบายการดำเนินงานกรมเจ้าท่า ปี 66 ดังนี้
1. การปรับปรุงท่าเรือโดยสารแม่น้ำเจ้าพระยา (Smart Pier)
• ปี 65 : แล้วเสร็จพร้อมใช้งาน จำนวน 5 ท่า ได้แก่ ท่ากรมเจ้าท่า,ท่าสะพานพุทธ, ท่านนทบุรี, ท่าช้าง, ท่าสาทร อยู่ระหว่างดำเนินการพร้อมเปิดใช้งานภายในปี 65 จำนวน 6 ท่า ได้แก่ ท่าเตียน, ท่าบางโพ, ท่าพระราม 7, ท่าพายัพ, ท่าราชินี, ท่าเกียกกาย
• ปี 66 : จำนวน 3 ท่า ได้แก่ ท่าปิ่นเกล้า, ท่าพระราม 5, ท่าปากเกร็ด
2. การขุดลอกต่างตอบแทนแก้ปัญหาภัยแล้ง
• ปี 65 : โดยกรมเจ้าท่า 132 แห่ง ปริมาณดินรวม 18,160,500 ลบ.ม./ ขุดลอกต่างตอบแทนและอื่นๆ ปริมาณ 5.00 ล้าน ลบ.ม. ประหยัดงบประมาณ 285 ล้านบาท
• ปี 66 : จำนวน 54 แห่ง ปริมาณดินรวม 4,048,600 ลบ.ม./ ขุดลอกต่างตอบแทนและอื่นๆ (ออกใบอนุญาตแล้ว) รวม 170,101.2 ลบ.ม.
3. เรือไฟฟ้า (EV BOAT) ในแม่น้ำเจ้าพระยา ปัจจุบันมี จำนวน 26 ลำ
• ปี 65 เพิ่มขึ้น 11 ลำ
• ปี 66 เพิ่มขึ้น 7 ลำ
4. องค์การทางทะเลระหว่างประเทศ (IMO)
• ปี 65 ดำเนินการตามแผนปฏิบัติการแก้ไขข้อบกพร่อง (CAP) จำนวน 29 รายการ
• ปี 66 เตรียมความพร้อมรับการตรวจประเมินจากองค์กรทางทะเลระหว่างประเทศ (IMO) ในเดือน ก.พ.66 ( 20-27 ก.พ.66)
มอบนโยบายการดำเนินงาน กรมเจ้าท่า ปี 66
1. การใช้จ่ายงบประมาณโครงการ ปี 66 ให้ดำเนินการตามระเบียบทางราชการโดยเคร่งครัด โปร่งใส สามารถตรวจสอบและเปิดเผยต่อสาธารณะได้ และเน้นย้ำห้ามมีการร้องเรียนการเรียกผลประโยชน์โดยเด็ดขาด
2. การปรับปรุงท่าเรือ Smart Pier แม่น้ำเจ้าพระยา ให้แล้วเสร็จตามแผน เพื่อให้เป็นตามนโยบายของรัฐบาล ในการเชื่อมต่อระบบขนส่งสาธารณะอย่างเต็มรูปแบบ
3. การผลักดันเรือไฟฟ้าในคลองแสนแสบ เร่งรัดการดำเนินงานให้ออกบริการได้ภายในปี 66
4. ด้านการต่างประเทศให้กรมเจ้าท่าเตรียมความพร้อมในด้านต่างๆ ร่วมกับหน่วยงานและภาคเอกชนที่เกี่ยวข้อง ในการรับการตรวจประเมินของ IMO ที่จะมีขึ้นในเดือน ก.พ.66
วันพุธที่ 9 พฤศจิกายน 2565
สรรพากรชี้แจงพร้อมเตือนประชาชน ไม่มีให้เจ้าหน้าที่โทรติดตามการชำระภาษี โทรแจ้งคืนเงินภาษี หรือติดต่อทำธุรกรรมผ่านทางไลน์ “RD Intelligence 1161”
ตามที่ปรากฎตามสื่อสังคมออนไลน์ว่ามีผู้แอบอ้างเป็นเจ้าหน้าที่กรมสรรพากร ได้ทำการโทรติดต่อประชาชน เพื่อติดตามการชำระภาษี การแจ้งคืนเงินภาษี หรือ การให้ประชาชนตรวจสอบข้อมูลการประกอบกิจการผ่านแอพลิเคชั่นไลน์ (Application Line) “RD Intelligence 1161” นั้น
นายวินิจ วิเศษสุวรรณภูมิ รองอธิบดีกรมสรรพากร ในฐานะโฆษกกรมสรรพากร เปิดเผยว่า “ตามที่ปรากฎตามสื่อสังคมออนไลน์ว่ามีผู้แอบอ้างเป็นเจ้าหน้าที่กรมสรรพากร ได้ทำการโทรติดต่อประชาชน เพื่อติดตามการชำระภาษี การแจ้งคืนเงินภาษี หรือ การให้ประชาชนตรวจสอบข้อมูลการประกอบกิจการผ่านแอพลิเคชั่นไลน์ (Application Line) “RD Intelligence 1161” นั้น กรมสรรพากรขอชี้แจงว่า กรมสรรพากรไม่มีนโยบายให้เจ้าหน้าที่ติดตามการชำระภาษี การแจ้งคืนเงินภาษี หรือติดต่อทำธุรกรรม ผ่านทางไลน์ RD Intelligence 1161 ซึ่งช่องทางไลน์ RD Intelligence 1161 นี้ เป็นช่องทางเผยแพร่ความรู้เกี่ยวกับภาษีของกรมสรรพากร เท่านั้น”
โฆษกกรมสรรพากร กล่าวเพิ่มเติมว่า “ปัจจุบันกรมสรรพากรมีช่องทางในการให้บริการประชาชนในการยื่นแบบแสดงรายการและชําระภาษี เพียง 2 ช่องทาง คือ สํานักงานสรรพากรพื้นที่สาขา และทางออนไลน์ ผ่านระบบ e-Filing ของกรมสรรพากร สําหรับการตรวจสอบสถานะการขอคืนเงินภาษี และบริการที่เกี่ยวข้องกับ การแจ้งประกอบกิจการ หรือเปลี่ยนแปลงการประกอบกิจการ ประชาชนสามารถติดต่อได้ที่สํานักงานสรรพากรพื้นที่ หรือสรรพากรพื้นที่สาขาเท่านั้น”
หากมีข้อสงสัยสามารถสอบถามข้อมูลเพิ่มเติมได้ที่สำนักงานสรรพากรทุกแห่งทั่วประเทศ หรือศูนย์สารนิเทศสรรพากร (RD Intelligence Center) โทร. 1161
วันพุธที่ 9 พฤศจิกายน 2565
ปลัดกระทรวงยุติธรรม ตรวจเยี่ยมทัณฑสถานหญิงพิษณุโลก
ปลัดกระทรวงยุติธรรม ตรวจเยี่ยมทัณฑสถานหญิงพิษณุโลก
ในวันพุธที่ ๙ พฤศจิกายน ๒๕๖๕ นางพงษ์สวาท กายอรุณสุทธิ์ ปลัดกระทรวงยุติธรรม พร้อมด้วย พันตำรวจโท ประวุธ วงศ์สีนิล รองปลัดกระทรวงยุติธรรม ผู้บริหารและเจ้าหน้าที่กระทรวงยุติธรรม ตรวจเยี่ยมให้กำลังใจ เจ้าหน้าที่ผู้ปฏิบัติงาน และผู้ต้องขัง ณ ทัณฑสถานหญิงพิษณุโลก โดยมี นายกฤตภพ จันทร์ภูโดม ผู้บัญชาการเรือนจำกลางพิษณุโลก นายมงคล จันทะจร ผู้บัญชาการเรือนจำจังหวัดพิษณุโลก นางสุกฤตา เพชรหนองชุม ผู้อำนวยการทัณฑสถานหญิงพิษณุโลก และเจ้าหน้าที่ทัณฑสถานหญิงพิษณุโลก ให้การต้อนรับ
ปลัดกระทรวงยุติธรรม กล่าวว่า "ขอชื่นชม และให้กำลังใจทุกๆฝ่าย การได้เข้ามาตรวจเยี่ยมในพื้นที่ทัณฑสถานหญิงพิษณุโลกแห่งนี้เสมือนการเดินเข้ามาในบ้าน สิ่งที่อยากจะเห็นคือบ้านหลังนี้อยู่ดีมีสุขไหม เจ้าของบ้านคือผู้อำนวยการฯ ผู้อยู่อาศัยคือผู้ต้องขัง ไม่ว่าจะเข้ามาอย่างไร แต่ออกไปต้องเป็นคนที่มีคุณภาพ แก้ไขผู้ก้าวพลาด คืนคนดีสู่สังคม
ทั้งนี้ ทัณฑสถานหญิงพิษณุโลกได้ให้การต้อนรับโดยจัดชุดการแสดง ๓ ชุด ดังนี้ ๑. การแสดงรำไทยชุดงามพิษณุโลกงาม ๒. การแสดงโยคะ และ ๓. การแสดงการขับร้องเพลงประสานเสียงบ้านเกิดเมืองนอนประกอบดนตรีไทย
วันพุธที่ 9 พฤศจิกายน 2565
นายกรัฐมนตรีเข้าร่วมการประชุมสุดยอดอาเซียน ครั้งที่ 40 และ 41 และการประชุมสุดยอดที่เกี่ยวข้อง ณ กรุงพนมเปญ ราชอาณาจักรกัมพูชา มุ่งมั่นผลักดันความร่วมมือ 3 ด้านหลักบนเวทีอาเซียน
.....
พลเอก ประยุทธ์ จันทร์โอชา นายกรัฐมนตรี และ รมว.กห. มีภารกิจเข้าร่วมการประชุมสุดยอดอาเซียน ครั้งที่ 40 และ 41 และการประชุมสุดยอดที่เกี่ยวข้อง ณ กรุงพนมเปญ ราชอาณาจักรกัมพูชา ระหว่างวันที่ 10 - 13 พ.ย. 65
.
การประชุมครั้งนี้จัดขึ้นภายใต้แนวคิดหลัก “อาเซียน เอ.ซี.ที : รับมือความท้าทายร่วมกัน” (ASEAN A.C.T.: Addressing Challenges Together) สืบเนื่องจากช่วงเวลานี้เป็นช่วงเวลาที่อาเซียนต้องเผชิญความท้าทายในหลายมิติ
.
โดยนายกฯ จะเข้าร่วมการประชุมในกรอบอาเซียนทั้งหมด 16 รายการ นอกจากนี้ จะได้พบปะหารือกับภาคส่วนต่าง ๆ ของอาเซียน ได้แก่ ผู้แทนรัฐสภา เยาวชน และภาคธุรกิจ รวมทั้งการประชุม ASEAN Global Dialogue ครั้งที่ 2 ในหัวข้อการฟื้นฟูหลังโควิด-19 เพื่อแลกเปลี่ยนข้อคิดเห็นเกี่ยวกับการฟื้นฟูภายหลังโควิด-19 ของภูมิภาคและของโลก
.
การเดินทางไปร่วมการประชุมฯ ของนายกฯ ครั้งนี้ เพื่อเป็นการแสดงความมุ่งมั่นที่จะผลักดันความร่วมมือ 3 ด้านหลักบนเวทีอาเซียน คือ ความร่วมมือเพื่อความมั่นคงทางสาธารณสุข ความร่วมมือเพื่อการฟื้นตัวทางเศรษฐกิจ และความร่วมมือเพื่อพัฒนาดิจิทัลในภูมิภาค
.
อ่านเพิ่มเติม คลิกhttps://www.thaigov.go.th/news/contents/details/61355
#ไทยคู่ฟ้า#สื่อสารรัฐบาลไทย
-------------------
วันพุธที่ 9 พฤศจิกายน 2565
​กระทรวงคมนาคม สรุปรายงานอุทกภัยในเส้นทางคมนาคม ข้อมูล ณ วันที่ 8 พฤศจิกายน 2565
...
กระทรวงคมนาคม สรุปรายงานอุทกภัยในเส้นทางคมนาคม ข้อมูล ณ วันที่ 8 พฤศจิกายน 2565 เวลา 15.00 น. รายละเอียด ดังนี้
1. มีโครงข่ายคมนาคมที่ได้รับผลกระทบ ถนนทางหลวงชนบท จำนวน 27 สายทาง 30 แห่ง ผ่านได้ 17 แห่ง ไม่สามารถผ่านได้ 13 แห่ง
2. จังหวัดที่ได้รับผลกระทบมีจำนวน 13 จังหวัด โดยจังหวัดที่ได้รับผลกระทบสูงสุด 3 จังหวัดแรก ได้แก่ จ.นครปฐม ได้รับผลกระทบ 6 แห่ง รองลงมา จ.ชัยนาท ได้รับผลกระทบ 4 แห่ง และ จ.พระนครศรีอยุธยา ได้รับผลกระทบ 3 แห่ง
3. ถนนทางหลวง สถานการณ์ปกติ
4. บริษัท ขนส่ง จำกัด และการรถไฟแห่งประเทศไทย สามารถเดินรถได้ตามปกติ
5. ท่าอากาศยาน ไม่มีการรายงานการได้รับผลกระทบ
6. ท่าเรือในแม่น้ำเจ้าพระยาได้รับผลกระทบจากระดับน้ำที่สูงขึ้น ส่งผลกระทบต่อการให้บริการเดินเรือโดยสารของเรือด่วนเจ้าพระยา และเรือโดยสารไฟฟ้า MINE Smart Ferry มีการปรับตารางเวลาการให้บริการตามสถานการณ์ของระดับน้ำ
7. กรมทางหลวงและกรมทางหลวงชนบท ติดตั้งป้ายเตือน/อำนวยความสะดวกและปลอดภัยแก่ประชาชนในเส้นทางที่ได้รับผลกระทบ
8. กรมเจ้าท่า ฝ้าระวังระดับน้ำ/ปริมาณน้ำไหลผ่านของแหล่งน้ำธรรมชาติ อ่างเก็บน้ำ และเขื่อนอย่างใกล้ชิด เพื่อเตรียมรับมือและประชาสัมพันธ์ข้อมูลให้กับประชาชนในพื้นที่ทราบ
กระทรวงคมนาคม ยังคงเฝ้าระวังสถานการณ์อุทกภัยอย่างต่อเนื่อง เพื่อประชาสัมพันธ์ข้อมูลให้ประชาชนทราบ รวมทั้งจัดบุคลากร เครื่องมือ เครื่องจักร วัสดุ อุปกรณ์ ติดตั้งป้ายเตือน อุปกรณ์อำนวยความปลอดภัย เพื่ออำนวยความสะดวกการเดินทางและให้ความช่วยเหลือประชาชนได้รับผลกระทบ ทั้งนี้ สามารถสอบถามเส้นทาง ข้อมูลเพิ่มเติมหรือแจ้งเหตุอุทกภัย ได้ที่
- ศูนย์ปฏิบัติการความปลอดภัยคมนาคม โทร. 1356
- สายด่วนกรมทางหลวง โทร. 1586
- สายด่วนกรมทางหลวงชนบท โทร. 1146
- สายด่วนบริษัท ขนส่ง จำกัด โทร. 1490 เรียก บขส.
- สายด่วนการรถไฟแห่งประเทศไทย โทร. 1690
- สายด่วนกรมเจ้าท่า โทร. 1199
วันพุธที่ 9 พฤศจิกายน 2565
ก.แรงงาน  จับมือแกร็บแท็กซี่ พัฒนาสกิลภาษาและบริการ สร้างแกร็บแท็กซี่มืออาชีพ
รมว.แรงงาน ส่งเลขานุการ เป็นประธานในพิธีลงนามความร่วมมือระหว่างกระทรวงแรงงาน โดยกรมพัฒนาฝีมือแรงงาน สำนักงานประกันสังคม  และบ.แกร็บ มุ่งพัฒนานักขับเสริมทักษะอาชีพ เข้าถึงสิทธิประกันสังคม สร้างบริการประทับใจ
วันพุธที่ 9 พฤศจิกายน 2565
สธ. เผยใช้ LAAB รักษาโควิดกลุ่มอาการน้อยถึงปานกลางได้ผลดี ลดความรุนแรงและเสียชีวิตเกินครึ่งหนึ่ง
ปลัดกระทรวงสาธารณสุข เผย ภูมิคุ้มกันสำเร็จรูป LAAB ใช้รักษาโควิด 19 กลุ่มอาการเล็กน้อยถึงปานกลาง ลดความรุนแรงและเสียชีวิต 50-67% และสูงถึง 88% ถ้าได้เร็วรับภายใน 3 วัน ผู้เชี่ยวชาญเตรียมสรุปข้อบ่งใช้ลงในแนวทางเวชปฏิบัติฉบับใหม่เร็วๆ นี้
ปลัดกระทรวงสาธารณสุข เผย ภูมิคุ้มกันสำเร็จรูปLAAB ใช้รักษาโควิด 19 กลุ่มอาการเล็กน้อยถึงปานกลางลดความรุนแรงและเสียชีวิต 50-67% และสูงถึง 88% ถ้าได้เร็วรับภายใน 3 วัน ผู้เชี่ยวชาญเตรียมสรุปข้อบ่งใช้ลงในแนวทางเวชปฏิบัติฉบับใหม่เร็วๆ นี้ พร้อมวางแนวทางการเบิกและจัดส่งวัคซีนโควิด 19 และLAAB หลังยกเลิกสถานการณ์ฉุกเฉิน
วันนี้ (9 พฤศจิกายน 2565) นพ.โอภาส การย์กวินพงศ์ ปลัดกระทรวงสาธารณสุข กล่าวถึงความคืบหน้าการใช้ภูมิคุ้มกันสำเร็จรูป (Long Acting Antibody : LAAB) ว่า ที่ผ่านมา กระทรวงสาธารณสุขนำ LAAB หรือชื่อการค้า Evusheld มาฉีดเพื่อป้องกันก่อนการสัมผัสเชื้อในกลุ่มผู้มีภูมิคุ้มกันต่ำและร่างกายไม่สามารถสร้างภูมิคุ้มกันได้ด้วยวัคซีนจำนวนกว่า 6,300 ราย พบว่ามีความปลอดภัย ไม่มีผลข้างเคียงรุนแรง ส่วนการใช้เพื่อการรักษาเหมือนในต่างประเทศนั้น เมื่อวันที่ 28 ตุลาคมที่ผ่านมา สำนักงานคณะกรรมการอาหารและยา (อย.) ได้อนุมัติขยายข้อบ่งใช้เพื่อการรักษาโรคโควิด 19 สำหรับผู้ที่มีอาการเล็กน้อยถึงปานกลาง ในกลุ่มผู้ใหญ่และวัยรุ่นอายุตั้งแต่ 12 ปีขึ้นไป ที่มีน้ำหนักตัวอย่างน้อย 40 กิโลกรัม โดยใช้ขนาด 600 มิลลิกรัม และได้มีการประชุมของคณะผู้เชี่ยวชาญ เมื่อวันที่ 4 พฤศจิกายนที่ผ่านมา เพื่อพิจารณาปรับปรุงแนวทางการใช้ LAAB และกำหนดไว้ในแนวทางเวชปฏิบัติการดูแลรักษาโรคโควิด 19 ฉบับใหม่ต่อไป
“ผลการศึกษาวิจัยการใช้LAAB ขนาด 600 มิลลิกรัม ฉีดเข้ากล้ามเนื้อผู้ป่วยโรคโควิด 19 ที่มีอาการเล็กน้อยถึงปานกลางที่เข้ารับการรักษาแบบผู้ป่วยนอก และมีความเสี่ยงที่จะเกิดอาการรุนแรงหรือเสียชีวิต พบว่า การให้เพื่อการรักษาภายใน 5-7 วันหลังมีอาการ สามารถลดการเกิดโรครุนแรงหรือเสียชีวิตได้ 50-67% และสูงถึง 88% ถ้าได้เร็วรับภายใน 3 วันหลังเริ่มมีอาการ จึงเป็นข้อสนับสนุนในการนำภูมิคุ้มกันสำเร็จรูปมาใช้เพื่อการรักษาอีกทางหนึ่ง” นพ.โอภาสกล่าว
นพ.โอภาสกล่าวต่อว่า วันนี้ที่ประชุมศูนย์ปฏิบัติการภาวะฉุกเฉินทางสาธารณสุข กรมควบคุมโรค ได้หารือถึงการบริหารจัดการวัคซีนโควิด 19 และLAAB หลังปรับลดเป็นโรคติดต่อที่ต้องเฝ้าระวัง โดยมีแนวทางในการเบิกและจัดส่ง ดังนี้ 1.กรมควบคุมโรคสำรวจความต้องการวัคซีนโควิด 19 และ LAAB (รอบปกติ) เดือนละ 1 ครั้งทุกวันที่ 20 ของเดือน โดยเป็นการเบิกล่วงหน้าประมาณ 2 เดือน และให้จังหวัดรายงานความต้องการผ่านกองตรวจราชการสำนักงานปลัดกระทรวงสาธารณสุข 2.กรมควบคุมโรคจัดส่งวัคซีนโควิด 19 และ LAAB รอบปกติ ภายในวันสุดท้ายของเดือนถัดไป 3.จังหวัดสำรองวัคซีนและ LAAB ที่มีอายุยาวอย่างน้อย 2 เดือนขึ้นไป เพื่อป้องกันการหมดอายุ เนื่องจากหลังยกเลิก พ.ร.ก.ฉุกเฉิน ต้องจัดจ้างส่งวัคซีนตาม พ.ร.บ.การจัดซื้อจัดจ้าง พ.ศ.2560 ซึ่งต้องใช้ระยะเวลาในการจัดส่งเพิ่มขึ้น และ 4.การขอรับสนับสนุนวัคซีนและ LAAB เพิ่มเติม (นอกรอบปกติ) กรณีเร่งด่วน ให้สำนักงานสาธารณสุขจังหวัดทำหนังสือถึงกรมควบคุมโรค ระบุชนิดและจำนวน รวมถึงวันเวลาที่ต้องการรับ และมารับที่คลังวัคซีนกรมควบคุมโรคโดยตรง ส่วนกรณีที่มีวัคซีนสำรองอยู่ในจังหวัดหรือเขตสุขภาพ สามารถบริหารจัดการเกลี่ยวัคซีนที่มีอยู่ได้ตามความเหมาะสม ซึ่งหากเป็น LAAB จะใช้เวลาเตรียมการจัดส่งประมาณ 5 วัน
************************************** 9 พฤศจิกายน 2565
วันพุธที่ 9 พฤศจิกายน 2565
SME D Bank ลงพื้นที่ 3 จังหวัดภาคอีสาน ‘นครราชสีมา-บุรีรัมย์-สุรินทร์’ เยี่ยมชมกิจการลูกค้า ยกระดับธุรกิจ ผ่าน ‘เติมทุนคู่พัฒนา’ สู่การเติบโตที่ยั่งยืน
SME D Bank ลงพื้นที่ 3 จังหวัดภาคอีสาน เยี่ยมชมกิจการลูกค้าธนาคารที่ได้รับการสนับสนุน ผ่านกระบวนการ “เติมทุนคู่พัฒนา” พาเข้าถึงแหล่งเงินทุน เพิ่มศักยภาพ ยกระดับกิจการสู่ความยั่งยืน
ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank โดยนางชนิสา ชุติภัทร์ กรรมการธนาคาร นางสาวนารถนารี รัฐปัตย์ กรรมการผู้จัดการ พร้อมด้วยคณะผู้บริหารและเจ้าหน้าที่ ลงพื้นที่ 3 จังหวัดภาคอีสาน ได้แก่ จ.นครราชสีมา จ.บุรีรัมย์ และ จ.สุรินทร์ เยี่ยมชมกิจการลูกค้าธนาคารที่ได้รับการสนับสนุน ผ่านกระบวนการ “เติมทุนคู่พัฒนา” พาเข้าถึงแหล่งเงินทุน เพิ่มศักยภาพ ยกระดับกิจการสู่ความยั่งยืน ประกอบด้วย “ไร่ทองสมบูรณ์” ผู้ประกอบธุรกิจแหล่งท่องเที่ยวสวนสนุกแนวผจญภัยฝีมือคนไทย อ.ปากช่อง จ.นครราชสีมา “ซุปเปอร์ เอ” ศูนย์จำหน่ายผลิตภัณฑ์เกี่ยวกับเบเกอรี่ครบวงจรรายใหญ่ของ จ.บุรีรัมย์ และ “เรือนไหม-ใบหม่อน” จ.สุรินทร์ โรงงานทอผ้าไหมที่สืบสานภูมิปัญญาการทอผ้าไหมท้องถิ่นจากรุ่นต่อรุ่น รวมถึง เปิดเป็นศูนย์การเรียนรู้การผลิตผ้าไหม เพื่อส่งต่อภูมิปัญญาไทยสู่คนรุ่นใหม่ โดยมีผู้บริหารทั้ง 3 กิจการให้การต้อนรับ เมื่อวันที่ 4-5 พฤศจิกายน 2565 ที่ผ่านมา
ทั้งนี้ SME D Bank ธนาคารเพื่อเอสเอ็มอีไทย พร้อมเคียงข้างผู้ประกอบการเอสเอ็มอีเดินหน้าธุรกิจเต็มกำลัง ผ่านผลิตภัณฑ์สินเชื่อที่ครอบคลุมทุกกลุ่มธุรกิจ อัตราดอกเบี้ยเริ่มต้น 3.99% ต่อปี วงเงินกู้สูงสุด 50 ล้านบาท ระยะเวลาผ่อนชำระนานสูงสุด 12 ปี สนับสนุนผู้ประกอบการคว้าโอกาสทางธุรกิจ ควบคู่บริการด้านพัฒนาผ่าน “SME D Coach” ให้คำปรึกษาธุรกิจครบวงจรจากโค้ชมืออาชีพ โดยไม่มีค่าใช้จ่ายใด ๆ ทั้งสิ้น ช่วยเพิ่มศักยภาพให้เอสเอ็มอีไทยสู่การเติบโตที่ยั่งยืน
วันพุธที่ 9 พฤศจิกายน 2565
บสย. ร่วมงานประชุมสมาพันธ์ประกันสินเชื่อแห่งภูมิภาคเอเชีย ครั้งที่ 34 (34th ACSIC Conference) ณ เมืองแทกู สาธารณรัฐเกาหลี
กรรมการและ ผจก.ทั่วไป บสย. ร่วมประชุมสมาพันธ์ประกันสินเชื่อแห่งภูมิภาคเอเชีย (Asian Credit Supplementation Institution Confederation: ACSIC) ครั้งที่ 34 ประจำปี 2565 (34th ACSIC  Conference) ณ เมืองแทกู สาธารณรัฐเกาหลี
นายสิทธิกร ดิเรกสุนทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) และคณะผู้แทน เข้าร่วมประชุมสมาพันธ์ประกันสินเชื่อแห่งภูมิภาคเอเชีย (Asian Credit Supplementation Institution Confederation: ACSIC) ครั้งที่ 34 ประจำปี 2565 (34th ACSIC Conference) ร่วมกับผู้แทนระดับสูงจากกลุ่มประเทศสมาชิก 12 ประเทศ 17 สถาบัน ได้แก่ อินเดีย อินโดนีเซีย ญี่ปุ่น เกาหลี มาเลเซีย มองโกเลีย เนปาล ไต้หวัน ฟิลิปปินส์ ศรีลังกา ปาปัวนิวกีนี และไทย หัวข้อ “The Great Journey: How to Enhance SME Financing for Resilient and Sustainable Growth” ภายใต้แนวคิด “Tomorrow for SMEs, ACSIC Together” โดยมี Mr.CHOI Won-mok, Chairman and CEO สถาบัน Korea Credit Guarantee Fund (KODIT) สาธารณรัฐเกาหลี ในฐานะสถาบันเจ้าภาพ ให้การต้อนรับและกล่าวเปิดประชุม ระหว่างวันที่ 7-11 พฤศจิกายน 2565 ณ โรงแรม Inter-Burgu-Daegu เมืองแทกู (Daegu) สาธารณรัฐเกาหลี
สำหรับวัตถุประสงค์หลักการประชุมครั้งนี้ เพื่อร่วมแลกเปลี่ยนความรู้ระบบค้ำประกันสินเชื่อของกลุ่มประเทศสมาชิกแห่งภูมิภาค ตามการเปลี่ยนแปลงของกระแสโลก โดยมุ่งเน้นใน 3 ประเด็นหลัก คือ 1.การส่งเสริมธุรกิจ Start-up 2.Digital Transformation เพื่อการค้ำประกันสินเชื่อ และ 3.Environmental,Social and corporate Governance (ESG) การพัฒนาองค์กรสู่ความยั่งยืน ทั้งด้าน สิ่งแวดล้อม สังคม และการกำกับดูแล
ในโอกาสนี้ นายสิทธิกร ดิเรกสุนทร กรรมการและผู้จัดการทั่วไป ได้รับเชิญร่วมเวทีเสวนา ในวันที่ 8 พฤศจิกายน 2565 หัวข้อ “Start-up of TCG” เพื่อนำเสนอมุมมองการค้ำประกันสินเชื่อและการสนับสนุนการเข้าถึงแหล่งทุนในประเทศไทย โดยสะท้อนให้เห็นถึงการดำเนินธุรกิจของกลุ่ม Start-up ในประเทศไทย ซึ่งพบว่า มากกว่า 70% ยังไม่สามารถเข้าถึงแหล่งทุนได้ อีกทั้งต้องปรับตัวและเพิ่มทักษะด้านเทคโนโลยี เพื่อรองรับกับการเข้าสู่ยุค Digital Technology
นอกจากนี้ยังได้เข้าร่วมประชุม Chief Delegates’ Meeting ซึ่งเป็นเวที หารือประเด็นสำคัญต่างๆระหว่างผู้นำสูงสุดของกลุ่มประเทศสมาชิก ณ โรงแรม Inter-Burgu-Daegu เมืองแทกู (Daegu) สาธารณรัฐเกาหลี เมื่อวันที่ 8 พฤศจิกายน 2565
วันพุธที่ 9 พฤศจิกายน 2565
นายกฯ มอบนโยบายและทิศทางการดำเนินการตามพระราชบัญญัติการปฏิบัติราชการทางอิเล็กทรอนิกส์ พ.ศ. 2565 ย้ำทุกส่วนราชการ รัฐวิสาหกิจ องค์การมหาชน ศึกษาทำความเข้าใจกฎหมายฉบับนี้ให้มากที่สุด
นายกฯ มอบนโยบายและทิศทางการดำเนินการตามพระราชบัญญัติการปฏิบัติราชการทางอิเล็กทรอนิกส์ พ.ศ. 2565 ย้ำทุกส่วนราชการ รัฐวิสาหกิจ องค์การมหาชน ศึกษาทำความเข้าใจกฎหมายฉบับนี้ให้มากที่สุด เตรียมความพร้อมทุกด้านเพื่อขับเคลื่อนสู่การเป็นรัฐบาลดิจิทัล
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (9 พ.ย. 65) เวลา 13.30 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่ากระทรวงกลาโหม กล่าวมอบนโยบายและทิศทางการดำเนินการตามพระราชบัญญัติการปฏิบัติราชการทางอิเล็กทรอนิกส์ พ.ศ. 2565 ผ่านวีดิทัศน์ เพื่อขับเคลื่อนสู่การเป็นรัฐบาลดิจิทัล ในการประชุมเพื่อสร้างความเข้าใจในการดำเนินการตามพระราชบัญญัติการปฏิบัติราชการทางอิเล็กทรอนิกส์ พ.ศ. 2565 ซึ่งจัดโดยสำนักงาน ก.พ.ร. สำนักงานคณะกรรมการกฤษฎีกา สำนักงานพัฒนารัฐบาลดิจิทัล (องค์การมหาชน) และสำนักงานพัฒนาธุรกรรมทางอิเล็กทรอนิกส์ ดังนี้
นายกรัฐมนตรีกล่าวว่าตลอดระยะเวลาที่ผ่านมา รัฐบาลได้เร่งขับเคลื่อนนโยบายเพื่อผลักดันให้เกิดรัฐบาลดิจิทัล โดยนำเทคโนโลยีมาใช้ในการให้บริการและการทำงานของภาครัฐ พร้อมทั้งพัฒนาระบบการให้บริการออนไลน์ หรือ e-Service เพื่ออำนวยความสะดวกให้ประชาชนสามารถเข้าถึงบริการของรัฐได้อย่างทันที ทุกที่ ทุกเวลา และช่วยลดภาระค่าใช้จ่ายของประชาชน โดยวันนี้ รัฐบาล โดยความร่วมมือกันของ 4 หน่วยงาน ได้แก่ สำนักงาน ก.พ.ร. สำนักงานคณะกรรมการกฤษฎีกา สำนักงานพัฒนารัฐบาลดิจิทัล (องค์การมหาชน) และสำนักงานพัฒนาธุรกรรมทางอิเล็กทรอนิกส์ ได้ดำเนินการออกกฎหมายสำคัญ คือ พระราชบัญญัติการปฏิบัติราชการทางอิเล็กทรอนิกส์ พ.ศ. 2565 เพื่อลดข้อจำกัดด้านกฎหมาย พัฒนาการให้บริการประชาชน และขับเคลื่อนการเป็นรัฐบาลดิจิทัลอย่างเป็นรูปธรรม ซึ่งจะทำให้ต่อจากนี้ การติดต่อประสานงานระหว่างหน่วยงานของรัฐด้วยกันเองมีประสิทธิภาพการปฏิบัติงานที่มากขึ้น และการให้บริการของหน่วยงานของรัฐแก่ประชาชนจะต้องสามารถดำเนินการได้ด้วยวิธีการทางอิเล็กทรอนิกส์ ทุกหน่วยงานจึงต้องเตรียมความพร้อมใน 2 ส่วนหลัก คือ ช่องทางอิเล็กทรอนิกส์สำหรับประชาชนในการติดต่อราชการ และระบบสำหรับการปฏิบัติหน้าที่ของเจ้าหน้าที่ด้วยวิธีการทางอิเล็กทรอนิกส์
นายกรัฐมนตรีย้ำว่า การขับเคลื่อนไปสู่การเป็นรัฐบาลดิจิทัลได้เป็นจริงหรือไม่นั้น ขึ้นอยู่กับความพร้อมของบุคลากร และการนำไปปฏิบัติอย่างจริงจัง ดังนั้นจึงขอให้ทุกหน่วยงานทั้งราชการส่วนกลาง ราชการส่วนภูมิภาค ราชการส่วนท้องถิ่น รัฐวิสาหกิจ องค์การมหาชน และหน่วยงานอื่นของรัฐ ศึกษาและทำความเข้าใจกฎหมายฉบับนี้ให้มากที่สุด รวมทั้งกำหนดแผนพัฒนาการให้บริการและการปฏิบัติงาน ตลอดจนการเตรียมความพร้อมด้านบุคลากร ด้านเทคนิคกระบวนงาน เพื่อให้เกิดประโยชน์ในการทำงานของหน่วยงานตนเอง และเกิดประโยชน์กับประชาชนทุกคน
พร้อมกันนี้ นายกรัฐมนตรีขอบคุณผู้มีส่วนร่วมในการดำเนินการและสนับสนุนการขับเคลื่อนการนำเทคโนโลยีเข้ามาช่วยในการปฏิบัติงานและการให้บริการของภาครัฐทุกภาคส่วน และขอให้ทุกหน่วยงานของรัฐทุกหน่วย ประสบความสำเร็จในการยกระดับวิธีการปฏิบัติราชการไปสู่รัฐบาลดิจิทัล ตามแนวทางที่กำหนดในกฎหมายฉบับนี้ต่อไป
วันพุธที่ 9 พฤศจิกายน 2565
"ทิพานัน" แจ้งข่าวดีแท็กซี่ สามล้อ วินมอไซค์ พรฎ.ลดภาษีประจำปีมีผลบังคับใช้แล้ว จ่ายแค่10%นาน 1 ปี ช่วยลดต้นทุนการประกอบอาชีพ ลดปัญหาหนี้สิน พาคนไทยพ้นความยากจน
"ทิพานัน" แจ้งข่าวดีแท็กซี่ สามล้อ วินมอไซค์ พรฎ.ลดภาษีประจำปีมีผลบังคับใช้แล้ว จ่ายแค่10%นาน 1 ปี ช่วยลดต้นทุนการประกอบอาชีพ ลดปัญหาหนี้สิน พาคนไทยพ้นความยากจน
วันที่ 9 พ.ย. 65 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า ขณะนี้พระราชกฤษฎีกาลดภาษีประจำปี สำหรับรถยนต์รับจ้างและรถจักรยานยนต์สาธารณะ พ.ศ. 2565 มีผลบังคับใช้แล้ววันนี้ (9 พฤศจิกายน2565) โดยมีสาระสำคัญเป็นการกำหนดให้ลดภาษีประจำปีสำหรับรถยนต์รับจ้างและรถจักรยานยนต์สาธารณะ ที่ครบกำหนดเสียภาษีประจำปีในระหว่างวันที่ 1 ตุลาคม 2565 ถึงวันที่ 30 กันยายน 2566 ลงร้อยละ 90 ของอัตราภาษีประจำปีท้ายพระราชบัญญัติรถยนต์ พ.ศ. 2522 เพื่อช่วยลดต้นทุนการประกอบการรถสาธารณะทั้งรถยนต์รับจ้าง หรือแท็กซี่ รถยนต์รับจ้างสามล้อ และรถจักรยานยนต์สาธารณะ หรือวินมอเตอร์ไซค์
น.ส.ทิพานัน กล่าวว่า เป็นข่าวดีสำหรับพี่น้องประชาชน ที่รัฐบาลภายใต้การนำของพล.อ.ประยุทธ์ จันทร์โอชา ที่ต้องการให้ความช่วยเหลือบรรเทาภาระค่าใช้จ่ายจากปัญหาการแพร่ระบาดของเชื้อไวรัสโควิด-19ประกอบกับราคาน้ำมันเชื้อเพลิงและก๊าซธรรมชาติโลกปรับตัวสูงขึ้น ส่งผลให้ต้นทุนในการประกอบการของรถสาธารณะเพิ่มสูงขึ้นและส่งผลกระทบต่อรายได้ของผู้ประกอบอาชีพ ไม่เพียงพอต่อการดำรงชีวิต ซึ่งอาจส่งผลกระทบต่อผู้ใช้บริการรถสาธารณะได้
สำหรับอัตราการจัดเก็บภาษีที่ปรับลดลง ตัวอย่างมีดังนี้
1.รถแท็กซี่ น้ำหนักรถ 1,300 กก. เดิมจัดเก็บภาษี 685 บาท ลดเหลือ 68.50 บาท/คัน
2.รถแท็กซี่ น้ำหนักรถ 2,000 กก. เดิมจัดเก็บภาษี 1,060 บาท ลดเหลือ 106 บาท/คัน
3.รถยนต์สามล้อรับจ้าง เดิมจัดเก็บภาษี 185 บาท ลดเหลือ 18.5 บาท/คัน
4.รถจักรยานยนต์สาธารณะ เดิมจัดเก็บภาษี 100 บาท ลดเหลือ 10 บาท/คัน
“รัฐบาลมุ่งแก้ไขปัญหาเพื่อช่วยเหลือประชาชนทุกกลุ่ม ด้วยการช่วยลดต้นทุนการประกอบอาชีพให้ต่ำที่สุด เพื่อยกระดับคุณภาพชีวิต และลดปัญหาหนี้สิน เพื่อให้คนไทยพ้นจากความยากจนให้มากที่สุด” น.ส.ทิพานัน กล่าว
วันพุธที่ 9 พฤศจิกายน 2565
ปลื้ม! นโยบาย “ปัตตานีเมืองปูทะเลโลก” คืบหน้า จัดตั้ง “โรงเพาะฟักสัตว์น้ำ” แล้ว พร้อมแจกลูกปูแสนตัวแรก ม.ค. 66
.....
รัฐบาลได้กำหนดให้ จ.ปัตตานี เป็น “ศูนย์กลางการผลิตปูทะเล” เนื่องด้วยพื้นที่อ่าวปัตตานีและบริเวณใกล้เคียงเป็นพื้นที่ที่มีสภาพแวดล้อมอุดมสมบูรณ์อย่างมาก แต่ปัจจุบันพบว่า “กำลังการผลิตปูยังไม่เพียงพอ” ต่อความต้องการบริโภคของตลาดทั้งในและต่างประเทศ ดังนั้น
.
ศูนย์อำนวยการบริหารจังหวัดชายแดนใต้ (ศอ.บต.) จึงได้ดำเนินงานร่วมกับกรมประมง ก.เกษตรและสหกรณ์ ม.สงขลานครินทร์ กรมทรัพยากรทางทะเลและชายฝั่ง ก.ทรัพยากรธรรมชาติฯ จัดตั้ง “โรงเพาะฟักสัตว์น้ำ” ภายในบริเวณคณะวิทยาศาสตร์และเทคโนโลยี ม.สงขลานครินทร์ วิทยาเขตปัตตานี
.
ล่าสุด โรงเพาะฟักสัตว์น้ำดังกล่าว เตรียมเปิดดำเนินการอย่างเป็นทางการในวันที่ 19 ธ.ค. 65 และจะกระจายลูกปู “หนึ่งแสนตัว” ให้แก่เกษตรกรในเดือน ม.ค. 66
.
สำหรับแผนระยะต่อไป จะดำเนินการขยายเป้าหมายการจัดตั้งโรงเพาะฟักสัตว์น้ำให้ครอบคลุมพื้นที่ฝั่งอ่าวไทย (พื้นที่ปัตตานีและสงขลา) ซึ่งจะสามารถเชื่อมโยงกับภาคการท่องเที่ยวได้
.
โดยเฉพาะเส้นทางการท่องเที่ยวของชาวมาเลเซียที่ต้องมาเยือนไทย เพื่อรับประทานอาหารทะเลที่ปัตตานี และ “เมนูปู” ถือว่าเป็นจานเด่นของจังหวัด
.
การส่งเสริมการเลี้ยงปูทะเลในพื้นที่จังหวัดชายแดนใต้นั้น รัฐบาลมั่นใจว่านโยบายดังกล่าว จะสามารถสร้างรายได้ให้แก่ ปชช. ได้อย่างแน่นอน เพราะตลาดยังคงมีความต้องการปูทะเลอีกมาก ส่วนแผนระยะยาวนั้น จะเป็นการผลิตปูทะเลเพื่อการส่งออก
.
สำหรับ ปชช. ที่สนใจหรือต้องการข้อมูล “ปูทะเล” สามารถสอบถามข้อมูลเพิ่มเติมได้ที่ ศอ.บต กองสนับสนุนและสนับสนุนงานฝ่ายพลเรือน 0-7327-4471
.
อ่านเพิ่มเติม คลิกhttps://www.thaigov.go.th/news/contents/details/61313
#ไทยคู่ฟ้า#สื่อสารรัฐบาลไทย
-------------------
วันพุธที่ 9 พฤศจิกายน 2565
กรมศุลกากรจัดพิธีเปิดสถาบันวิทยาการศุลกากรเป็นศูนย์ฝึกอบรมระดับภูมิภาคขององค์การศุลกากรโลก (WCO Regional Training Center: RTC) ประจำภูมิภาคเอเชียแปซิฟิก
อธิบดีกรมศุลกากรเปิดสถาบันวิทยาการศุลกากรเป็นศูนย์ฝึกอบรมระดับภูมิภาคขององค์การศุลกากรโลก (WCO Regional Training Center: RTC) ประจำภูมิภาคเอเชียแปซิฟิก อย่างเป็นทางการ ณ อาคารศูนย์ฝึกอบรมสถาบันวิทยาการศุลกากร เชิงสะพานกรุงเทพ กรุงเทพมหานคร
วันนี้ (8 พฤศจิกายน 2565) เวลา 16.00 น. นายพชร อนันตศิลป์ อธิบดีกรมศุลกากร เป็นประธานในพิธีเปิดสถาบันวิทยาการศุลกากรเป็นศูนย์ฝึกอบรมระดับภูมิภาคขององค์การศุลกากรโลก (WCO Regional Training Center: RTC) ประจำภูมิภาคเอเชียแปซิฟิก อย่างเป็นทางการ โดยมีที่ปรึกษาฯ รองอธิบดีและผู้บริหารกรมศุลกากร พร้อมผู้ช่วยทูตด้านศุลกากรและผู้แทนจากองค์การระหว่างประเทศ เข้าร่วม ณ อาคารศูนย์ฝึกอบรมสถาบันวิทยาการศุลกากร เชิงสะพานกรุงเทพ กรุงเทพมหานคร
นายพชร อนันตศิลป์ อธิบดีกรมศุลกากร กล่าวว่า กรมศุลกากรได้จัดพิธีเปิดอาคารศูนย์ฝึกอบรมสถาบันวิทยาการศุลกากร อย่างเป็นทางการ ไปเมื่อวันที่ 16 มีนาคม 2564 ที่ผ่านมา และได้ดำเนินการจัดฝึกอบรมให้แก่บุคลากรในหลักสูตรต่าง ๆ อย่างต่อเนื่องมาโดยตลอด และพร้อมยกระดับศูนย์ฝึกอบรมสถาบันวิทยาการศุลกากรให้เป็นศูนย์ฝึกอบรมระดับภูมิภาคขององค์การศุลกากรโลก (WCO Regional Training Center)
ทั้งนี้ กรมศุลกากร ได้ดำเนินกิจกรรมพัฒนาขีดความสามารถของบุคลากรที่ปฏิบัติงานศุลกากรในภูมิภาคเอเชียแปซิฟิกมาอย่างต่อเนื่อง อีกทั้งยังมีบุคลากรและอาคารศูนย์ฝึกอบรมที่มีความพร้อมรองรับกิจกรรมในระดับภูมิภาค จึงได้รับการรับรองจากองค์การศุลกากรโลกให้เป็นศูนย์ฝึกอบรมระดับภูมิภาคขององค์การศุลกากรโลกประจำภูมิภาคเอเชียแปซิฟิก นับเป็นโอกาสอันดีในการเสริมสร้างเครือข่ายความร่วมมือทางวิชาการ แลกเปลี่ยนแนวทางการพัฒนาบุคลากร ยกระดับบทบาทของกรมศุลกากรบนเวทีระดับภูมิภาคเอเชียแปซิฟิก ตลอดจนเป็นการกระชับความสัมพันธ์และความร่วมมือกับองค์การศุลกากรโลก ในด้านการพัฒนาขีดสมรรถนะของบุคลากรกรมศุลกากรต่อไป
วันพุธที่ 9 พฤศจิกายน 2565
“ชัยวุฒิ” เดินหน้า เร่งมาตรการปราบแก๊งหลอกลวงออนไลน์
“ชัยวุฒิ” เดินหน้า เร่งมาตรการปราบแก๊งหลอกลวงออนไลน์
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม กล่าวว่า กระทรวงดิจิทัลฯ ได้รับมอบหมายจาก บิ๊กป้อม (พล.อ.ประวิตร วงษ์สุวรรณ รองนายกรัฐมนตรี) เร่งเดินหน้า 6 มาตรการเร่งด่วนปราบแก๊งหลอกลวงออนไลน์ ประกอบด้วย 1. การเร่งรัดปราบปรามการฉ้อโกงออนไลน์ 2. การป้องกันธุรกรรมทางการเงินผิดกฎหมาย 3. การป้องกันการใช้โทรศัพท์เคลื่อนที่ผิดกฎหมาย 4. การเพิ่มประสิทธิภาพในการตัดวงจรอาชญากรรม 5. การยกระดับการเตือนภัยออนไลน์และสร้างการรับรู้ต่อประชาชน และ 6. การเร่งรัดพัฒนากฎหมายและขยายผล ซึ่งเป็นมาตรการเร่งด่วนตามที่ รองนายกรัฐมนตรี เป็นประธานการประชุม เรื่อง แนวทางแก้ไขปัญหาหลอกลวงทางออนไลน์ ในวันที่ 7 พ.ย. 2565
รัฐมนตรีชัยวุฒิ ได้สั่งการให้ นายเวทางค์ พ่วงทรัพย์ รองปลัดกระทรวงดิจิทัลเพื่อเศรษฐกิจและสังคม ประชุมหารือในรายละเอียด ตามมาตรการแก้ไขปัญหาดังกล่าว โดยในวันที่ 8 พฤศจิกายน 2565 ได้มีการประชุมร่วม พล.ต.ต.นิเวศน์ อาภาวศิน รองผู้บัญชาการ กองบัญชาการตำรวจสืบสวนสอบสวนอาชญากรรมทางเทคโนโลยี ผู้แทนผู้แทนธนาคารแห่งประเทศไทย ผู้แทนสำนักงานป้องกันปราบปรามการฟอกเงิน และ ผู้แทนสำนักงาน กสทช. หารือแนวทางเร่งดำเนินมาตรการป้องกันธุรกรรมทางการเงินผิดกฎหมาย ที่ประกอบด้วย (1) การแลกเปลี่ยนข้อมูลบัญชีม้าและธุรกรรมต้องสงสัยระหว่างสถาบันการเงิน (2) การสร้างกลไกในการตรวจสอบและระงับธุรกรรมทางการเงินรวมทั้งสินทรัพย์ดิจิทัลผิดปกติหรือผิดกฎหมาย และ (3) การป้องกันการโอนเงินผ่าน Remote Application ที่คนร้ายใช้
นอกจากนี้ ที่ประชุมได้หารือ มาตรการป้องกันการใช้โทรศัพท์เคลื่อนที่ผิดกฎหมาย ประกอบด้วย (1) การบังคับใช้กฎหมายสำหรับการใช้โทรศัพท์ผิดกฎหมายอย่างเคร่งครัด (เช่น SIM ไม่ลงทะเบียน หรือ ลงทะเบียนไม่ถูกต้อง) (2) การเพิ่มประสิทธิภาพระงับการใช้โทรศัพท์เคลื่อนที่ผิดกฎหมาย (3) การจัดทำฐานข้อมูลและเพิ่มประสิทธิภาพการตรวจสอบและส่งข้อมูลการทำผิดกฎหมาย (4) การจำกัดธุรกรรมทางการเงินสำหรับ SIM ผิดกฎหมาย หรือ SIM ต้องสงสัย และ (5) การใส่เครื่องหมาย + สำหรับการโทรที่ต้องสัย
ในส่วนของกระทรวงดิจิทัล จะใช้มาตรการเชิงรุก ตัดวงจรอาชญากรรมออนไลน์ โดยใช้เทคโนโลยีดิจิทัล เช่น ใช้ระบบ Social listening ในการตรวจสอบข้อมูลออนไลน์ ในช่องทางต่าง ๆ ไม่ว่าจะเป็นเว็บไซต์ สื่อโซเชียลมีเดียทุกแพลต์ฟอร์ม ตรวจสอบกับระบบฐานข้อมูลของหน่วยงานกำกับดูแล ผู้ถือกฎหมายที่เกี่ยวข้อง หากพบการกระทำความผิด หรือเข้าข่ายผิดกฎหมาย เจ้าหน้าผู้เกี่ยวข้องจะดำเนินการตามกฎหมาย หรือดำเนินคดีตามกฎหมายอย่างเคร่งครัดทันที เพื่อป้องกัน ตัดวงจรการกระทำความผิด ไม่ให้ขยายผลกระทบประชาชนในวงกว้าง
ในการทำงาน จะดำเนินการทางกฎหมายอย่างบูรณาการ เช่น กรณีคนร้ายที่ชักชวนและหลอกลวงประชาชนลงทุนผ่านสื่อสังคมออนไลน์อย่างผิดกฎหมาย มีโทษหนัก อาจเข้าข่ายผิดกฎหมายการกู้ยืมเงินที่เป็นการฉ้อโกงประชาชน จำคุก 10 ปี และกฎหมายว่าด้วยการกระทำความผิดเกี่ยวกับคอมพิวเตอร์ จำคุก 5 ปี เป็นต้น
สำหรับประชาชนที่พบปัญหาภัยออนไลน์สามารถสามารถแจ้งกับกระทรวงดิจิทัลฯ ได้ที่ 1212 หรือ https://facebook.com/DESMonitor เพจอาสาจับตาออนไลน์ หรือ แจ้งความออนไลน์ได้ตลอด24 ชั่วโมง ผ่านเว็บไซต์ https://thaipoliceonline.com หรือ โทร 1441 ตำรวจไซเบอร์
****************************
วันพุธที่ 9 พฤศจิกายน 2565
ดีอีเอส ประชุมพิจารณาเลขหมาย 4 หลัก และการขอจัดตั้ง Sub Call Center
ดีอีเอส ประชุมพิจารณาเลขหมาย 4 หลัก และการขอจัดตั้ง Sub Call Center
วันนี้ (9 พ.ย. 65 ) ดร.ณัฐพล ณัฏฐสมบูรณ์ รองปลัดกระทรวงดิจิทัลเพื่อเศรษฐกิจและสังคม เป็นประธานการประชุมคณะทำงานเพื่อพิจารณาเลขหมาย 4 หลัก และการขอจัดตั้ง Sub Call Center ผ่านระบบออนไลน์ เพื่อให้บริการตอบข้อซักถามและร้องเรียนประชาชน ผ่านบริการโครงการศูนย์บริการข้อมูลภาครัฐเพื่อประชาชน โดยมีเจ้าหน้าที่และผู้แทนจากหน่วยงานที่เกี่ยวข้องร่วมประชุม ณ ห้องประชุม 602 ชั้น 6 สำนักงานปลัดกระทรวงดิจิทัลเพื่อเศรษฐกิจและสังคม
************************
วันพุธที่ 9 พฤศจิกายน 2565
เหรียญกษาปณ์ที่ระลึกการประชุมผู้นำเขตเศรษฐกิจเอเปค ครั้งที่ 29 พ.ศ. 2565 ได้รับความสนใจเป็นอย่างมาก และเปิดแลกเหรียญกษาปณ์ที่ระลึกในวาระโอกาสสำคัญต่าง ๆ
กรมธนารักษ์ดำเนินการผลิตเหรียญกษาปณ์ที่ระลึกการประชุมผู้นำเขตเศรษฐกิจเอเปค ครั้งที่ 29 พ.ศ. 2565 ครบตามแผนการผลิต จำนวน 1,000,000 เหรียญ โดยได้รับความสนใจจากประชาชนเป็นอย่างมาก
วันนี้ (9 พฤศจิกายน 2565) ณ กรมธนารักษ์ นายจำเริญ โพธิยอด อธิบดีกรมธนารักษ์ เปิดเผยว่า จากการที่กรมธนารักษ์ กระทรวงการคลัง ได้จัดทำเหรียญกษาปณ์ที่ระลึกการประชุมผู้นำเขตเศรษฐกิจเอเปค ครั้งที่ 29 พ.ศ. 2565 โดยจัดทำเป็นเหรียญกษาปณ์โลหะสีขาว (ทองแดงผสมนิกเกิล) ชนิดราคา 20 บาท และเปิดจ่ายแลกเหรียญดังกล่าว เมื่อวันที่ 1 พฤศจิกายน 2565 โดยได้รับความสนใจจากประชาชนทั่วประเทศเพื่อเก็บสะสมไว้เป็นที่ระลึกในวาระสำคัญของประเทศเป็นอย่างมาก ทั้งนี้ กรมธนารักษ์ได้ดำเนินการผลิตเหรียญกษาปณ์ที่ระลึกการประชุมผู้นำเขตเศรษฐกิจเอเปค ครั้งที่ 29 พ.ศ. 2565 ครบตามแผนการผลิต จำนวน 1,000,000 เหรียญแล้ว
อธิบดีกรมธนารักษ์ กล่าวต่อว่า นอกจากเหรียญกษาปณ์ที่ระลึกการประชุมผู้นำเขตเศรษฐกิจเอเปค ครั้งที่ 29 พ.ศ. 2565 แล้ว กรมธนารักษ์ยังเปิดให้ประชาชนสามารถแลกเหรียญกษาปณ์ที่ระลึกในวาระโอกาสสำคัญเพื่อสะสมไว้เป็น ที่ระลึก ได้แก่
• เหรียญกษาปณ์ที่ระลึกพระราชพิธีราชาภิเษกสมรส 1 พฤษภาคม 2562
• เหรียญกษาปณ์ที่ระลึกเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในโอกาสมหามงคลเฉลิมพระชนมพรรษา 90 พรรษา 12 สิงหาคม 2565
• เหรียญกษาปณ์ที่ระลึก 75 ปี วิทยาลัยพยาบาลบรมราชชนนี
• เหรียญกษาปณ์ที่ระลึก 100 ปี กระทรวงพาณิชย์
• เหรียญกษาปณ์ที่ระลึก 70 ปี สำนักงานสภาพัฒนาการเศรษฐกิจและสังคมแห่งชาติ
• เหรียญกษาปณ์ที่ระลึก 100 ปี การสาธารณสุขไทย
• เหรียญกษาปณ์ที่ระลึก 110 ปี วชิรพยาบาล
โดยประชาชนสามารถแลกเหรียญกษาปณ์ที่ระลึกในวาระโอกาสสำคัญได้ ตามช่องทางดังนี้
ส่วนกลาง
 กองบริหารเงินตรา ถนนพหลโยธิน จังหวัดปทุมธานี โทร. 0 2565 7944
 หน่วยรับและจ่ายแลกเหรียญกษาปณ์ ถนนจักรพงษ์ กรุงเทพมหานคร โทร. 0 2282 4109
 หน่วยจ่ายแลกเหรียญกษาปณ์ ถนนพระรามที่ 6 กรุงเทพมหานคร โทร. 0 2618 6340
ช่องทางออนไลน์
 www.treasury.go.th (บริการออนไลน์ระบบบริการอิเล็กทรอนิกส์ด้านเหรียญ) สำหรับการสั่งซื้อผ่านช่องทางออนไลน์ สามารถเลือกรับด้วยตนเอง ณ สถานที่จ่ายแลกส่วนกลาง หรือเลือกให้จัดส่งทางไปรษณีย์ โดยผู้สั่งซื้อเป็นผู้รับภาระค่าใช้จ่ายในการจัดส่ง
ทั้งนี้ สามารถสอบถามรายละเอียดเพิ่มเติมได้ที่กองบริหารเงินตรา โทร. 0 2565 7944 และ Call Center กรมธนารักษ์ โทร. 0 2059 4999